 Ta o ba ṣọra, ijọba maa ta epo bẹntiroolu ni ẹẹdẹgbẹta naira kọdun yii too pari-Falana : Agba amofin, ati ajafẹtọọ ọmọniyan nni, Oloye Fẹmi Falana, ti kegbajare pe aṣiri kan ti tu soun lọwọ nipa erongba ati igbesẹ ijọba to wa lode ti Ọgagun-fẹyinti Muhammadu Buhari n tukọ rẹ yii, o ni wọn maa ta epo bẹntiroolu ni ẹẹdẹgbẹta naira 500 tabi ko ju bẹẹ lọ, kọdun 2021 ta a wa yii too kogba sile.Ilu Abuja, olu-ilu ilẹ wa, ni Falana ti sọrọ ọhun lọjọ Aiku, Sannde, nibi apero kan ti wọn ṣe lati fikun lukun lori boya ẹgbẹ oṣelu mi-in le wa yatọ sawọn to ti wa nilẹ tẹlẹ, wọn pe akọle apero naa ni: Igba ọtun ṣee ṣe ni Naijiria New Nigeria is Possible.Gẹgẹ bii olubanisọrọ pataki nibi apero naa, Amofin agba Falana ṣe atupalẹ bijọba to wa lode yii ṣe n fowo le ori epo bẹntiroolu ni gbogbo igba, o si ṣe ifiwera eyi pẹlu awọn iṣakoso to ti kọja ki Buhari too de.O ni ijọba Buhari yii ko loootọ, irọ ni wọn n pa faraalu nipa owo iranwọ ti wọn lawọn n fi kun owo epo bẹntiroolu, o ni ko tiẹ yeeyan mọ bayii boya wọn yọ owo iranwọ kuro tabi wọn ṣi n fi kun un, tori a ti yọ ọ, a ti fi kun un nijọba n pariwo lojoojumọ.Loṣu Sẹtẹmba, ọdun to kọja, ijọba yii kan naa kede naira mejidinlaaadọsan-an 168 lawọn maa ta epo bẹntiroolu tori awọn ti yọwọ patapata ninu afikun owo-ori epo. Lonii, ohun tijọba tun n sọ ni pe owo-epo n lọ si okoolerugba naira ati mẹwaa 230, tori awọn fẹẹ yọ afikun owo-ori epo kuro ni.Ṣugbọn, ẹ jẹ ki n ta yin lolobo kan, ta o ba ṣọra, ẹẹdẹgbẹta naira nijọba yii maa ta epo bẹntiroolu kọdun yii to pari. Ki i ṣe pe mo n mefo o, erongba ati eto ti wọn ti ṣe silẹ ni.Falana ni iṣoro to n ba orileede yii finra, paapaa lori ọrọ aabo to mẹhẹ, owo naira to di pọ-n-tọ lọja agbaye, airiṣẹ ṣe to burẹkẹ si i, ijọba ti o mọyan lori to wa lati ijọba ibilẹ si tipinlẹ titi dori apapọ, ọrọ naa ti di ailaṣọ lọrun paaka, to to nnkan apero fawọn ọmọ eriwo.O ni arun oju ni, o han kedere pe awọn ọbayejẹ ọjẹlu kan ti fẹsẹ rinlẹ sara ijọba apapọ, ile agbara ni wọn mori mu si, ti wọn o si bikita bijọba yii ba le faya ko faya. 